ועדת הכספים, כנסת 20, פרוטוקול מספר 1013, 2018-04-23 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אנחנו מתחילים בישיבת מעקב על דיון מהיר שהיה בשעתו בנושא - הפסקת גבייה רטרואקטיבית של היטל העבודה למבקשי מקלט בעלי אישור שהייה זמני.

משה גפני: הגישו את זה בשעתו עודד פורר, מירב בן-ארי, מכלוף מיקי זוהר.

משה גפני: אני ביקשתי להביא את זה, מכיוון שזה מעיק גם על בעלי העסקים הכסף הזה שצריך לגבות, אני מבין שזה גם היה בבית המשפט.

מירב בן ארי: מה זה מידי?

מירב בן ארי: איך אתה מחלק את זה?

מירב בן ארי: יש מסעדה, יש בית מלון ויש בית אבות.

משה גפני: אמרתי שישלמו 5% פחות עכשיו, אני לא נכנס לדיון הזה.

משה גפני: הדיון הזה יימשך בהמשך.

משה גפני: מה-50% יורד מהקרן.

שגית אפיק: הסכום שמדובר הוא בלי ריבית, בלי הצמדה, בלי קנסות.

משה גפני: בבקשה מירי, בוקר טוב.

מירי סביון: אם אפשר לחדד את ההצעה, לא הבנתי אותה עד הסוף.

משה גפני: יש 915 מיליון שקל חוב.

משה גפני: סדר גודל, אבל לא סדר גודל אחר.

משה גפני: 915 מיליון שקל, חצי מהם ישולם עכשיו.

משה גפני: חצי מהם יהיה בתשלומים של לפחות שלוש שנים.

משה גפני: אם אתם תהיו נחמדים, אז זה יהיה יותר משלוש שנים.

מירי סביון: אנחנו אישרנו, אז אנחנו עומדים מאחורי מה שהבטחנו.

משה גפני: אני גם עומד מאחורי זה שלא צריך לשלם לכם בכלל, צריכים לבטל את היטל העובדים הזרים, אז אני בא ואומר את זה עכשיו?

משה גפני: צריך להיות גמיש בחיים היומיומיים.

שגית אפיק: הוא מציע לך על מחצית הסכום, ההצעה שלו טובה יותר עבורך.

משה גפני: שאלו אותי אם אני מרגיש טוב, מפני שזאת הצעה שאני הולך לקראתכם מאוד מאוד.

משה גפני: לא מתאים לי הצעה כזאת, אבל אני רוצה פשוט לסיים את העניין.

משה גפני: אני מבין שגם שר האוצר מוטרד מהעניין הזה.

משה גפני: אני מבין שגם אתם מוטרדים.

משה גפני: כולם מוטרדים מהעניין הזה, אבל אנחנו רוצים להגיע למצב שבו זה יהיה מאחורינו.

משה גפני: מותר לכם להיות גמישים יותר ממה שאני מציע, אתם יכולים ללכת לקראתי.

משה גפני: אבל העיקרון הוא שחצי ישלמו עכשיו פחות 5%.

מירי סביון: סליחה, פחות 5% - - -

משה גפני: מהקרן.

שגית אפיק: מהקרן.

משה גפני: אין ריבית והצמדה.

משה גפני: הכול יורד.

מירי סביון: דיברנו על ריבית, לא דיברנו על הצמדה.

משה גפני: דיברנו על ריבית והצמדה.

משה גפני: אפשר לא לעשות את זה, זה בסדר.

משה גפני: דיברנו על ריבית והצמדה.

משה גפני: אתם רוצים ללכת להתמודד מול כל המסעדנים, ומול כל הסיעודיים, להתמודד איתם, להתחיל לגבות מהם וללכת בכוח וייצאו כותרות נגדכם.

משה גפני: אני אתחיל לדבר נגדכם – בסדר, אין בעיה.

משה גפני: דיברתי אתמול על ריבית והצמדה אתך ועם ערן יעקב, אני לא מדבר על משהו אחר.

משה גפני: בסדר, נכון שאני קצת התמתנתי, נהייתי גם יותר מבוגר בפגרה, אבל לא מעבר לזה - זה ריבית והצמדה.

משה גפני: 5% פחות, מכיוון שגם תלוי ועומד בבג"צ העניין הזה של ה-20% וה-15%, אז אנחנו לא מבטלים את זה, אבל אנחנו משאירים את זה לדיון בהמשך.

משה גפני: את השאר משלמים בתשלומים של לפחות שלוש שנים, בלי ריבית והצמדה.

משה גפני: אם אתם מסכימים לזה אז אני הולך להצביע על זה.

משה גפני: אם אתם לא מסכימים, אז אני לא הולך להצביע על זה, ואז אני אקבל החלטה אחרת ואני אביא חוק.

משה גפני: כל מה שאנחנו מדברים, אנחנו מדברים בלי חקיקה.

משה גפני: אבל אם תסכימו, נלך לחקיקה.

מירי סביון: אנחנו לא יכולים להסכים לכזה דבר.

משה גפני: בסדר, נכין חוק.

משה גפני: אבל אתמול דיברתי על זה.

משה גפני: אתמול דיברתי איתם בטלפון.

מירי סביון: כבוד היושב-ראש, אנחנו מקסימום נצטרך לצאת להצטיינות.

מירי סביון: אני רוצה קודם לחדד, להבין את מה שאתה מעלה כאפשרות לפתרון.

משה גפני: סליחה, בבקשה, שקט.

משה גפני: עם כל הכבוד, זו מירי סביון, היא משנה מנהל רשות המסים.

מירי סביון: מה שאנחנו הצענו לעסקים, אנחנו הצענו הקלה בריבית.

משה גפני: מה שהצעתם לא מענייני, בגלל שאת עושה עכשיו נזק, מפני שאני עוד הולך להיות יותר טוב אתכם מה שהצעתם לעסקים.

מירי סביון: לא.

מירי סביון: אני לא חוזרת בי ממה שהצעתי.

מירי סביון: מה שנתתי נתתי.

שגית אפיק: כמה חתמו על זה, על ההצעה הזאת?

מירי סביון: היו כמה עשרות שחתמו.

שגית אפיק: מתוך כמה?

מירי סביון: מאות.

מירי סביון: אני רוצה לחדד ולהבין את הסוגיה.

מירי סביון: ה-5% האלה, מזה גם ניסינו להבין אתמול ולא הצלחנו.

מירי סביון: 5% שאתה מבקש להשאיר בצד, זה 5% - אם למישהו יש, לא משנה מאיזה ענף משום דבר, זה מה שאני מבינה - מתוך החוב הכולל של 100 שקלים שיש לו, 5% - - -

משה גפני: 5% משאירים בצד, זה הולך למסלול של התשלומים שאנחנו נדון על זה.

משה גפני: אדם חייב 100 שקלים, הוא ישלם עכשיו 45 שקלים, 5% הולך למסלול של התשלומים, ואנחנו נקיים על זה דיון.

משה גפני: יש כאלה שאינם חייבים את ה-5%, גם אתם יודעים פחות או יותר שיש כאלה שלא חייבים את ה-5% מפני שצריך להטיל עליהם 15%.

משה גפני: והיה אם התברר שהם חייבים, אז זה במסלול של התשלומים, נורא פשוט.

משה גפני: רק אין ריבית והצמדה – אם יש ריבית והצמדה, אני עובר לסעיף הבא בסדר היום, אני מבקש להכין חוק.

עודד פורר: השאלה אליך, ליועצת המשפטית.

עודד פורר: אני ביקשתי בדיון הקודם, גם הוועדה ביקשה, גם היועצת המשפטית חוות דעת של היועץ המשפטי לגבי החוויות של משרדי הממשלה שבהם הועסקו.

משה גפני: קודם כל נראה לגבי ההצעה.

מירי סביון: אני קצת מתבלבלת ממנה, מפני שאני לא מבינה איך זה קשור לעסק.

משה גפני: אני כל הזמן הבנתי שאת אישה מאוד מוכשרת, כל הזמן הבנתי את זה, וגם ראיתי בדיונים כאן, מאוד מוכשרת.

משה גפני: אני כבר מסביר את התכנית הזאת ב-24 שעות האחרונות כבר מאה פעמים.

משה גפני: דיברתי אתך כשהייתי בדרך.

משה גפני: דיברתי אתך ועם ערן, ערן לא הבין מה אני אומר, למה הוא לא הבין?

משה גפני: מפני שהוא מכיר אותי – איך אתה מציע הצעה כזאת – הוא לא אמר את זה, אבל אני הרגשתי בקולו.

משה גפני: ההצעה הכי פשוטה שהצעתי אי פעם.

משה גפני: 50% ישלמו עכשיו, מתוך זה יורד 5% מכיוון שאנחנו לא יודעים מי חייב את ה-5% האלה ומי לא, זה תלוי ועומד בבג"צ.

משה גפני: לפי דעתי, בג"צ, ודאי לגבי חלק – המסעדנים ודאי יקבלו את הפטור מ-5%, אני מעריך כך, אבל אני לא נתלה בעניין הבג"צ.

משה גפני: אז היתרה תהיה בתשלומים של לפחות שלוש שנים, אם תהיו נחמדים אז זה יהיה ארבע.

משה גפני: אם לא תהיו נחמדים, אז זה יישאר בשלוש שנים.

משה גפני: זאת אומרת, אני לא מאן דאמר בכלל, את הבטחת את זה לאנשים שם אז את נשארת בזה, תהיי גם לארג' כלפיי שאני אוכל להגיד שעשיתי משהו.

מירי סביון: היינו כל כך לארג'ים בהתחלה.

משה גפני: כן, בטח.

משה גפני: לא חשוב, בסדר.

משה גפני: אז אנחנו פתרנו את הבעיה.

משה גפני: מתייתר כל הדבר הזה, ואין את הבעיה שכולנו מתחבטים בה שאנחנו עושים נזק לאנשים שיכולים לגרום להם לסגור את עסקיהם - מה לא פשוט פה?

מירי סביון: אני חושבת שחוסר ההבנה אולי נובע מהקשר בין ההצעה כפי שהיא מנוסחת על ידך, לבין המצב החוקי.

מירי סביון: המחלוקת שלנו לגבי הנושא של היטל עובדים זרים – השאלות שנמצאות על הפרק: 1.

מירי סביון: האם בגין המסתננים חייבים בהיטל?

מירי סביון: 2.

מירי סביון: מה שיעור ההיטל?

מירי סביון: האם שיעור ההיטל שיש להחיל על המסתננים הוא כמו על עובדים חוקיים באותו ענף?

מירי סביון: או האם הוא שיעור המס המרבי מכיוון שלא מועסקים בהיתר, או לא עובדים חוקיים, שכרגע בית המשפט העליון צריך לציין בשתי הסוגיות בגישה שאחד בוודאי שצריך בגין המסתננים להטיל היטל, וגם שהם לא זכאים להיטלים בשיעורים המופחתים.

שגית אפיק: הוא הוא לא פסק את זה, על המופחתים הוא לא פסק.

שגית אפיק: אין לכם פסיקה, יש לכם על זה ערעור רשומה.

שגית אפיק: הוא קיבל את העמדה שלכם.

שגית אפיק: הוא להיפך - - -

משה גפני: מירי, אני מנהל אתכם משא-ומתן, בסדר, תעשו מה שאתם רוצים.

משה גפני: אני התנדבתי.

משה גפני: אני מקבל משכורת בלי להציע את ההצעה הזאת, ההצעה הזאת היא מחוץ, היא בחינם.

משה גפני: אתם לא רוצים, לא צריך.

משה גפני: אני אלך לשר האוצר, אני אגיד לו שניסיתי לעזור לך, שלא יהיה לך שם רע ברחוב, ואני באמת משבח אותו שהוא נתן לי את האפשרות לעשות את זה.

משה גפני: אתם לא רוצים – מה צריך להתווכח אתי משפטית, מה, אני מבין במשפטים?

משה גפני: אני מבין בפיסקת ההתגברות, לא מעבר לזה.

מירי סביון: מה שאתה מציע - - -

משה גפני: אני לא מציע פה שום דבר שהוא לא חוקי.

משה גפני: הכול חוקי, צריך רצון טוב, והאנשים הם נבראו כדי להפעיל את הראש.

משה גפני: צריך לדעת מה עומד על סדר היום – רוצים, רוצים, לא רוצים לא צריך.

משה גפני: אני אבקש מהיועצת המשפטית שתכין חוק, אני אתמודד עם זה.

מירי סביון: ה-5% פער רלבנטיים לדוגמה לענף המסעדות, לא לכל המצבים.

מירי סביון: הפער הוא לא 5% מתוך המאה, אלא 5% מתוך 20% היטל, מתוך שיעור ההיטל הכולל, זאת אומרת, שהוא רבע.

מירי סביון: ישנם ענפים שבהם הפער בין ההיטל לעובדים שמועסקים לפי ההיתר, לבין עובדים שמועסקים בלי היתר, הוא מלוא סכום ההיטל.

מירי סביון: אני לא מצליחה להבין מההצעה שלך האם ה-5% הוא 5% ממאה וזה אקראי?

שגית אפיק: ה-5% הוא מהסכום הכולל.

שגית אפיק: אם בסיעוד למשל זה צריך להיות אפס אחוז, עדיין הוא אומר לך, תורידי רק 5%, אל תורידי 20% כרגע.

משה גפני: למה צריך להסביר את זה?

שגית אפיק: כי זה מה שהיא שואלת.

משה גפני: אני לא נכנס אתך לפרטים.

משה גפני: אני לא קובע בהצעה הזאת איזשהם הלכות רשות מסים.

משה גפני: אני לא קובע בעניין הזה שום דבר.

משה גפני: אני אומר – יהיה 5% פחות גם אלה שהם אפס.

שגית אפיק: בזה את מרוויחה לכאורה 5%.

משה גפני: לא, אני לא קובע בעניין הזה כלום.

משה גפני: זאת הצעת פשרה שהיא מעמידה את העניין הזה מאחורינו בלי כל מה שנלווה לעניין.

משה גפני: אם את מתחילה להיכנס אתי לפרטים, אז בסדר, אז נביא את הפרטים כשנעשה

מירי סביון: אני רוצה לחדד, ומקסימום לעשות התייעצות קצרה בחוץ כדי שנראה שאנחנו מבינים.

מירי סביון: מה שאתה מציע, אתה אומר כזה דבר.

מירי סביון: כל האנשים שנכנסים כרגע לסוגיה של המסתננים, ישלמו באופן מידי 45% מחוב המס שלהם.

מירי סביון: את היתרה כל ה-55% נפרוס ל-36 תשלומים.

מירי סביון: מי שלא יוכל לעמוד בזה בצורה פרטנית אנחנו - - -

משה גפני: נדבר על ה-36 חודשים.

מיקי לוי: אבל ללא ריבית וקנסות.

מירי סביון: אני מנסה להבין עד הסוף.

מירי סביון: לגבי היתרה, פריסה של 36 תשלומים בלי ריבית והצמדה גם אחורה וגם קדימה ובלי קנסות, במקרים מה שאני הבנתי, במקרים שבהם אנשים לא יכולים לעמוד בזה, נבחן אפשרות לתת פריסה קצת יותר ארוכה, כדי שעסקים לא התמוטטו, ו-5% בצד נמצא - - -

משה גפני: שאנחנו נקיים על זה דיון כאן על ה-5%.

משה גפני: תבואו להגיד שבדקתם, ואת זה צריך לשלם אפס, וזה צריך לשלם עשר, זה צריך לשלם חמש - תגידו, אנחנו לא עוזבים אתכם לבד.

שגית אפיק: נחכה גם לערכאות של בית המשפט.

משה גפני: אם ההצעה שלכם שלא נתערב בזה יותר, אז ההצעה צריך לשקול אותה.

עודד פורר: יודעים להגיד כמה מהסכום הזה הוא של המסעדות?

מירי סביון: אין לנו פילוח כרגע.

משה גפני: כרגע אף אחד לא משלם את זה.

מירי סביון: חלק התחילו לשלם.

עודד פורר: לא כרגע.

עודד פורר: את הכסף שהם רוצים לגבות מהמסעדות הם יכולים למחוק כבר עכשיו, כי הם לא ישלמו.

משה גפני: לא משנה, הם לא משלמים את זה עכשיו.

עודד פורר: לא יעמדו בזה, הם סגרו את המסעדה.

עודד פורר: עסק קטן יסגור.

משה גפני: עודד זה ברור, אני לא אמרתי אחרת.

מירי סביון: ה-5% אתם מציעים, אם אני מבינה נכון שנחכה לפסיקה של דיון הנוסף.

משה גפני: אני לא יודע, פסיקה לא אמרתי.

משה גפני: אני לא אומר לחכות לפסיקה של בית המשפט העליון.

משה גפני: אני אמרתי זה לא יהיה עכשיו.

משה גפני: זה יידחה ואתם תצטרכו בהמשך להגיד לנו, נראה איך אנחנו עושים את זה.

מירב בן ארי: עוד היום.

משה גפני: שבדקתם, או שהייתה פסיקה, או שלא חשוב מה.

משה גפני: קרה משהו בדרך שאתם יודעים להגיד - המסעדות, המסעדנים לא ישלמו 20% אלא 15% ואז יורד להם ה-5% בכלל, לא משנה, אתם תבואו ותגידו, זה רק על ההיטל, נקיים את הדיון הזה.

משה גפני: זה לא כסף שאתם מוחלים עליו.

משה גפני: זה כסף שעובר לתשלום של ארבע שנים או שלוש שנים, תלוי.

מירי סביון: ה-5% כרגע הם במסגרת הפריסה.

מירי סביון: לגביהם באופן ספציפי תהיה הבחנה מקצועית - - -

משה גפני: שאני אבקש לדעת.

משה גפני: הוועדה תרצה לדעת מה הדיון המקצועי העלה.

משה גפני: התפקיד שלנו זה לפקח על העבודה שלכם.

משה גפני: לכן, ברגע שתחליטו מי משלם 5%, ומי פטור, אנחנו נבקש שתגידו לנו את זה פה בוועדה.

שמואל חרסט: אני מלה"ב.

שמואל חרסט: אדוני, אנחנו מרגישים שיש לנו אי בהירות בכמה נושאים.

שמואל חרסט: 1.

שמואל חרסט: לגבי ריבית והצמדה - האם אנחנו מדברים על קרן רטרואקטיבית שאנחנו נשלם רק קרן אחורנית, וקרן על 36 תשלומים קדימה, הנושא הזה לא ברור לנו.

שמואל חרסט: ההנחה לכאורה של 5% הם למעשה 25%.

שמואל חרסט: אם אני היום חייב על 20% היטל 100 שקלים, אז על 15% היטל אני חייב רק 75 שקלים, לא פחות 5 שקלים ממאה.

משה גפני: התשובות הן כדלהלן.

משה גפני: אנחנו מדברים על 5% מהסכום הכולל, אתה לא פטור מה-5%.

משה גפני: אתה לא משלם אותו עכשיו בתוך הקרן, אלא הוא עובר לדיון בתוך המערכת הזאת שהיא תהיה פריסה להרבה זמן, באופן יחסי, מה שמירי הציעה.

משה גפני: היה כבר 36 חודשים, אז אנחנו נגיע כנראה להסכמה שמי שנמצא במצוקה, זה יהיה יותר, זו פחות או יותר תהיה ההסכמה.

משה גפני: אז תצטרך להיות החלטה מה ה-5% האלה מה דינם.

משה גפני: האם יש כאלה שפטורים מה-5%?

משה גפני: האם הם פטורים רק מההיטל, או 5% מהסכום הכולל.

משה גפני: כרגע מדובר על 5% מהסכום הכולל, ולא יהיה על זה ריבית, הצמדה וקנסות – זאת ההצעה.

שמואל חרסט: הקרן הרטרואקטיבית.

שמואל חרסט: כל הקרן על שנים קודמות, משלמים רק קרן?

משה גפני: רק קרן.

שגית אפיק: לא משוערך.

עודד פורר: מחצית עכשיו ומחצית בפריסה.

שמואל חרסט: אחורה וקדימה גם כן.

משה גפני: כן.

עדי מרוז: אני מארגון חברות הניקיון.

עדי מרוז: תודה רבה על הניסיון לעשות משהו, בשמי ובשם הארגון.

עדי מרוז: אני לא מבין דבר אחד.

עדי מרוז: הרי כולנו יושבים פה מספר פעמים על היכולת לשלם, לא על הפריסה, על הקנסות וכו'.

עדי מרוז: המשמעות של 50% מזומן היום לעסקים, משמעותו סגירת עסקים.

עדי מרוז: המתווה שנחתם מול רשות המסים היום זה 36 תשלומים ללא קנסות, עם 50% הנחה בריבית.

עדי מרוז: מה שאתם מציעים עכשיו זה 50% מזומן, אין שום אפשרות לעסקים לשלם את זה, שום אפשרות.

עדי מרוז: זה נחמד שמדברים על 50%, ו-5%, ובדיקה.

עדי מרוז: היכולת לשלם עסק שהיום חייב 20 מיליון שקלים, מאיפה יביא מחר בבוקר 10 מיליון שקלים לרשות המסים?

עדי מרוז: העניין הוא היכולת לשלם והיא איננה.

משה גפני: יש שתי אפשרויות.

משה גפני: אפשרות אחת – לקחת את המתווה הזה, שאז אתה משלם הרבה פחות, גם את הרטרואקטיבי, מה שאתה היית חייב קודם, אתה גם משלם עכשיו, אבל אתה משלם באופן כזה, שאתה משלם 5% פחות.

משה גפני: אם אתה נמצא בקטגוריה כזאת שלא תהיה חייב, אז אתה לא משלם את זה בכלל.

משה גפני: יש לך את האפשרות ללכת למתווה הרגיל שהם הציעו, אני לא מתנגד.

משה גפני: אבל אז אתה יודע את אשר לפניך, אתה תנסה להתמודד עם הרבה כסף.

עודד פורר: אבל למה לא לתת אפשרות לפרוס את כל החוב?

משה גפני: אין אפשרות.

משה גפני: אי אפשרי.

אברהם סאיולייב-כהן: אני רוצה לגבות את מה שאומר חברי.

אברהם סאיולייב-כהן: אני בא מחברת ניקיון וכוח אדם.

אברהם סאיולייב-כהן: לפני הכול, בישיבה הקודמת, כבוד הרב, אמרתי שסיפקנו שירותים, בין היתר גם לכנסת.

אברהם סאיולייב-כהן: אני שואל שאלה פשוטה, כנסת, הנה, פה החשבונית שהונפקה לכנסת.

אברהם סאיולייב-כהן: לא שילמה את הכסף, לא שילמה את ההיטל הזה, והיום הגבייה היא עלי.

אברהם סאיולייב-כהן: אני שואל שאלה - מאיפה אני אביא 20 מיליון או 30 מיליון, כאשר המדינה עצמה לא שילמה את הסכום?

אברהם סאיולייב-כהן: למה גבייה רטרואקטיבית?

אברהם סאיולייב-כהן: למה לא כפי שקבע בית הדין מאותו יום והלאה - למה?

אברהם סאיולייב-כהן: המדינה על כל רשותיה, הנה גם משרד הפנים, הנה רשות המסים, כולם פה.

אברהם סאיולייב-כהן: אני שואל, למי אני אפנה?

אברהם סאיולייב-כהן: אני שואל את היועצת המשפטית.

אברהם סאיולייב-כהן: אם לי יש זכות לתבוע את המדינה?

אברהם סאיולייב-כהן: אם אנחנו צריכים להתארגן ולקבוע תביעה ייצוגית, כאשר המדינה הכריחה אותנו והעמידה אותנו במצב שאנחנו עכשיו מול רשות המסים - לא יודע מאיפה צריכים להביא את הכסף.

אברהם סאיולייב-כהן: מאיפה לי?

אברהם סאיולייב-כהן: עכשיו כשאתם מדברים על 100 שקלים, 5%, 5 שקלים זה בסדר גמור.

אברהם סאיולייב-כהן: כאשר מדובר ב-30 או 20 מיליון, 50% - זה 10 מיליון שקלים, מאיפה להביא אותם?

משה גפני: אני מסכים את לגמרי.

משה גפני: נשמע תשובה לגבי השאלה הזאת.

עודד פורר: כולל החוות הפלילית שחלה על מנהלי המשרדים.

אברהם סאיולייב-כהן: כדי להשלים.

אברהם סאיולייב-כהן: חברת "זרוע הזהב" התפרקה לאחרונה על 1,500 עובדים בגלל ההיטל.

אברהם סאיולייב-כהן: אם ניקח מחודש אוקטובר, ההיטל שהם כן שילמו, על 1,500 עובדים בחישוב קל, עד היום זה כמעט 90 מיליון שקלים.

אברהם סאיולייב-כהן: החברה הזאת התפרקה, הפסיקה לשלם, ו-1,500 עובדים הולכים להיות נטל על כל הביטוח הלאומי - למה?

אברהם סאיולייב-כהן: מה ההיגיון שעומד מאחורי זה?

משה גפני: אמרת את זה בפעם הקודמת.

משה גפני: זה נכון.

משה גפני: תודה רבה.

אמיר חייק: אני נשיא התאחדות המלונות.

אמיר חייק: ראשית, אני רוצה להודות לך ולוועדה על העבודה המאומצת בנושא הזה.

אמיר חייק: אין לנו דבר וחצי דבר גם נגד רשות המסים, הם עושים את תפקידם והכול בסדר.

אמיר חייק: רק מספר שאלות הבהרה, ברשותכם.

אמיר חייק: אני מבין שהסכום שהחברות רואות לנגד עיניהם כעת הוא סכום שכולל ריבית והצמדה, משהו שגבוה בכ-30%, 40% מהסכום שאנחנו מדברים עליו עכשיו.

אמיר חייק: הסכום שהחברות רואות לנגד עיניהן עכשיו כחוב שלהן, הוא גבוה בין 30% ל-40% מהסכום שאנחנו רואים.

אמיר חייק: הקרן פלוס הריבית וההצמדה.

אמיר חייק: מה שכל חברה רואה היום בשומה שלה.

מירי סביון: תלוי בשנים – בין 20% ל-40% כנראה.

משה גפני: זה גבוה ב-40%.

אמיר חייק: כמובן, ה-40% האלה נמחקים, זה מיליארד שבע מאות.

אמיר חייק: הסכום הזה נמחק, נשארים עם 915, עם הקרן הזאת, והקרן הזאת, ההצעה היא לחלק אותה לחצי, ועוד חצי ב-36 תשלומים ללא ריבית והצמדה.

משה גפני: כן.

משה גפני: הכול ללא ריבית והצמדה וללא קנסות.

משה גפני: הכול יורד ל-915, אם אין ב-915 ריבית והצמדה, אין ריבית והצמדה.

אמיר חייק: אם יורשה לי, קודם כל, כשאתם מסתכלים עליי, אל תסתכלו על רשתות המלונות הגדולים, אלא תסתכלו דווקא על מלונאים קטנים שגם הם קשה להם לשלם.

אמיר חייק: אני מציע, אם יורשה לי עוד תיקון אחד קטן.

אמיר חייק: מי שיכול לעמוד בזה, יעמוד בזה, ומי שלא, יהיה צוות משותף לרשות המסים, ואולי משרד הכלכלה, הרשות לעסקים קטנים שיבחנו את הנושא הזה ויתנו להם פריסה בצורה אחרת, אז אולי יתנו להם לעמוד בעניין הזה.

אמיר חייק: אני שוב מודה לכם.

משה גפני: באופן עקרוני דיברנו על זה, היא גם אמרה את זה מירי, כאלה שנמצאים במצב כלכלי יותר קשה, יהיה להם פריסה אחרת יותר גדולה.

דוד ברימר: אני מאיגוד בתי האבות.

דוד ברימר: אני אומר שוב, אמרתי גם בפעם הקודמת.

דוד ברימר: בית אבות שבתחשיב שלו עובד על בסיס רווח של 4%, אין לו סיכוי לשלם את ההיטל הזה.

דוד ברימר: אין לו סיכוי, ותרשמו את זה היטב.

דוד ברימר: אגב, "זרוע הזהב" שפשטה את הרגל, דרכה העסיקו למעלה מ-1,200 מטפלים בבתי אבות, זאת אומרת, זה המאסה הגדולה.

דוד ברימר: הם פשטו את הרגל לפני חודש ימים.

דוד ברימר: אנחנו נראה באמת בתים מהקטנים עד הגדולים לא עומדים בתשלומים האלה, בהנחה והם אמורים לשלם את ההיטל.

משה גפני: אני רוצה רק שתדעו מה מעמדנו.

משה גפני: אנחנו, אנחנו ועדת הכספים, מה מעמדנו בתהליך הזה.

משה גפני: יש מערכת חוקים שעל פיה עובדת רשות המסים.

משה גפני: מערכת חוקים שלא התחילה היום, ואולי כדאי לנסות ולשנות אותה, אבל כרגע זה המצב, הם פועלים על פי אותם חוקים.

משה גפני: מה שאתה אומר זה בסדר, אני אפילו לא חולק עליך.

משה גפני: אני חושב שיש פה מדיניות מס שהיא מוטעית.

דוד ברימר: לא רק.

דוד ברימר: אני אוסיף עוד דבר.

דוד ברימר: בתי אבות למעשה נותנים שירותים למדינה, הם נותנים למעלה מ-70% מההכנסות שלהם זה ממדינת ישראל, משרד הבריאות, וזה מתקשר לבחור אבי, שאמר שם קודם, אנחנו לא מגלמים את הדברים האלה במחיר.

משה גפני: אנחנו, ועדת הכספים לא עומדת נגדכם.

משה גפני: אנחנו נכנסים לתוך המערכת הזאת.

משה גפני: הרי אנחנו יכולים לבוא ולהגיד, מה אנחנו צריכים להיכנס לעניין?

משה גפני: יש חוקים, תתמודדו מול רשות המסים על פי הכללים והחוקים שלהם ואתם יודעים מה התוצאה.

משה גפני: אז אתה אומר שעסקים או בתי אבות, או לא חשוב מה שהוא אמר קודם ייסגרו - מה אפשר לעשות, זה המערכת ושלום על ישראל, אנחנו לא עושים את זה.

משה גפני: אנחנו אומרים – אנחנו לא רוצים שייסגר.

משה גפני: אנחנו נכנסים לתוך העניין.

משה גפני: לתוך מערכת החוקים הקיימת.

משה גפני: אנחנו מנסים להגיע לפשרות שהפשרות האלה באיזושהי צורה יעמידו את האנשים על הרגליים מבלי לקבל עוד תשובה לגבי המשרדים מה שאבי העלה, שזה צריך לשמוע בנפרד.

משה גפני: הרי אנחנו נכנסים לזה, אנחנו לא חייבים להיות שם, אנחנו צריכים לפקח על מה שהם עושים - אם הם פועלים על פי החוק, לא פועלים על פי החוק.

משה גפני: אני מקווה שאנחנו נגיע בזה לפתרון שזה יהיה מאחורינו, וניכנס לאיזה מסלול, ואז נדבר על שינוי מערכת החקיקה.

משה גפני: אני לא מקבל את העניין של ההיטל על עובדים זרים.

משה גפני: ההיטל על עובדים זרים אני ביטלתי את זה בחקלאות.

משה גפני: הטענה הייתה שההיטל על העובדים הזרים הוא בכדי לגרום לכך שעובדים ישראליים יעבדו - התברר שזה לא עזר כלום.

משה גפני: רוצים להתמודד עם העובדים הזרים, זה לא ההיטלים, ההיטלים הם בסופו של דבר על בעלי העסקים שהתמוטטו, אבל זה סיפור בפני עצמו.

משה גפני: זה לא מה שאנחנו מדברים עכשיו, הרי מחר בבוקר הם יכולים לסגור לך את העסק.

משה גפני: הם פשוט יביאו עיקולים וייגמר העניין.

משה גפני: הם לא נבחרי ציבור.

משה גפני: הם פקידים, ופקידים בכירים שעושים את עבודתם, שאני הרבה פעמים חולק עליהם.

משה גפני: אנחנו נכנסים לעניין כדי לפתור את הבעיה.

משה גפני: אני לא נגד אבי, אני עם אבי לגמרי.

משה גפני: הטענה הזאת, מה אתה אומר עליה?

משה גפני: שמישהו מהממשלה יענה.

משה גפני: הוא עשה עבודה במשרדי ממשלה, למה הוא לא מקבל את הכסף שלו?

משה גפני: כולל הכנסת?

משה גפני: משרד הפנים.

שי סומך: יש שני הליכים משפטיים.

שי סומך: יש את ההליך משפטי שבו אתם עוסקים לגבי התשלום הרטרואקטיבי, ויש הליך משפטי אחר, אני קצת אספר עליו, הוא נקרא - - - משאבים, בהליך הזה בדיוק העותרים ביקשו את מה שמבקשים כאן היום.

שי סומך: הם ביקשו להוסיף לתעריף של משרדי הממשלה ורשויות מקומיות את הסכום של ההיטל.

שי סומך: הם ביקשו מכאן והלאה.

עודד פורר: אני מבקש רטרואקטיבי.

עודד פורר: הרי לא יכול להיות שאתם מחייבים משהו את החברות רטרואקטיבי בלי שהחוות חלה גם עליכם, קל וחומר שזו חובה שקשורה בזכויות עובדים שאת האכיפה עליהם הטלתם על בעלי המשרדים.

משה גפני: איך קורה דבר כזה?

משה גפני: בן אדם עושה עבודה, ואתם לא משלמים את מה שמגיע לו?

שי סומך: בבית המשפט המדינה והרשויות ומשרד הפנים טענו שיש איסור להעסיק עובדים זרים ומסתננים במדינה וברשויות המקומיות.

שי סומך: בית המשפט קיבל את הטענה הזאת, ולכן הוא לא חייב את המדינה ואת הרשויות המקומיות להוסיף לתעריף את היטל העובדים הזרים.

שי סומך: אבל יחד עם זאת, צריך לבדוק אם התופעה הזאת קיימת במשרדי ממשלה וברשויות מקומיות, ולכן הוא לא סגר את התיק, בעצם, הוא נתן פסק דין אבל הוא הורה לבצע בדיקה ברשויות מקומיות ובמשרדי ממשלה לראות אם התופעה קיימת.

שי סומך: הבדיקה צריכה להיות בחסות היועץ המשפטי לממשלה, ואחרי זה לאור תוצאות הבדיקה יהיה צורך לעשות הערכת מצב.

שי סומך: הבדיקה הזאת הסתיימה לדעתי אחרי פסח, והתוצאות הן אלה.

שי סומך: כבר אמרתי, במשרדי הממשלה, נדמה לי שבדיון הקודם כבר דיווחתי, החשב הכללי הוא זה שביצע את הבדיקה, לא אנחנו כמובן - מצאו עובדת זרה אחת שהועסקה לתקופה קצרה.

שי סומך: ההתקשרות עם החברה הסתיימה מסיבות אחרות, היו להם הרבה הפרות של ההסכם.

שי סומך: היה מקרה בודד אחד של עובדת זרה.

שגית אפיק: למשל הדוגמה שהוא נותן.

דוד ברימר: הדוגמה של בתי אבות, הם מעסיקים 3,500 ומקבלים הכנסה ממשרד הבריאות.

שי סומך: אני עובד במשרד המשפטים.

שי סומך: לא יכול להיות שלמשרד המשפטים יגיע עובד שהוא עובד זר או מסתנן.

שי סומך: עושים בדיקה ביטחונית לעובדים במשרדים שאני מכיר.

שי סומך: אני לא ראיתי במשרדי ממשלה עובד זר שעובד בניקיון.

עמר בר-לב: - - - לא בתור משרד המשפטים רק.

שי סומך: את הבדיקה עשה החשב הכללי, לא אנחנו, אלה התוצאות של החשב הכללי.

שי סומך: חזקה על החשב הכללי שעשה בדיקה נכונה.

שי סומך: יש להם גם מצג נתונים שמאפשר להם לעשות בדיקה טובה.

שי סומך: לגבי הרשויות המקומיות, ביקשנו ממשרד הפנים לדרוש מהרשויות לבצע את הבדיקה.

שי סומך: גם התקיימה ישיבה בנושא הזה אצלנו, הממצאים העלו שהתופעה קיימת ברשויות מקומיות במרכז.

שי סומך: זאת אומרת, יש עובדים זרים ומסתננים, אני לא יודע את החלוקה ביניהם, זה לא כל כך משנה ברשויות מקומיות שנמצאות במרכז.

שי סומך: יש כאן שתי שאלות לגבי המשמעות של הממצאים האלה.

שי סומך: שאלה אחת היא מכאן ולהבא.

שי סומך: מכאן ולהבא, שזו בעצם פסק הדין, זו שאלה של מדיניות – נמצא כאן אגף תקציבים.

שי סומך: מה המשמעות של הטיעון של התופעה הזאת מכאן ולהבא - יש כמה אפשרויות.

שי סומך: יש אפשרות לאכוף את האיסור לא להעסיק, זה עניין שקשור למדיניות של המדינה כלפי מסתננים ועובדים זרים, וזו שאלה שאמורה להתקיים ישיבה במשרד האוצר, כדי לראות מה המשמעות מכאן והלאה.

שי סומך: לגבי אחורה - זו שאלה שהיא ביחסים שבין החברות, חברות הניקיון, לבין הרשויות המקומיות.

משה גפני: למה אתה כל הזמן אומר רשויות מקומיות, למה, משרדי ממשלה לא מוכרים לך?

עודד פורר: משרדי ממשלה מתנהלים - - -

משה גפני: כל המשרדים זו עובדת אחת.

שי סומך: זו התשובה שנתן לנו החשב הכללי.

שי סומך: לגבי רשויות מקומיות התשובה צריכה להינתן על ידי מרכז השלטון עם כל רשות ורשות, אם תהיה תביעה, הם הצטרכו להתמודד עם זה.

שי סומך: אנחנו יועצים משפטיים לממשלה.

משה גפני: תראה, זה הדבר הכי חמור מה שנעשה פה עם העניין הזה של האמירה הזאת.

משה גפני: אתה משרד ממשלתי, אתה מבקש מאבי שיעשה לך שרות, והוא מעסיק עובדים זרים, ואתה יודע את זה.

משה גפני: המשרד הממשלתי יודע, ואתה לא אומר לו, תעצור רגע זה לא חוקי – אל תנקה לי את המשרדים שהם יישארו מלוכלכים, או לא חשוב איזה שרות שהוא נותן.

משה גפני: אתה אומר, אתה תעשה את העבודה השחורה.

משה גפני: אבל, בסופו של דבר, כשיגיע מצב שאתה תתמוטט כלכלית מכיוון שאתה תצטרך לשלם על כולם, אתה מחייב אותו לשלם - אני הולך לקיים על זה דיון.

משה גפני: תעשה לי טובה, זה דבר חמור מאין כמותו.

משה גפני: במציאות המשרדים לא משלמים את מה שהם צריכים לשלם.

שי סומך: אני אשמח לקבל - - -

עודד פורר: אין עובדים זרים בבתי האבות שהממשלה מממנת?

שי סומך: הממשלה לא קונה שירותים.

משה גפני: אני לא יודע למה אתה מגן על זה?

שי סומך: אני מדבר על משרדי ממשלה.

שי סומך: בית אבות זה לא משרד ממשלתי.

משה גפני: אתה איש מקצוע, בשביל מה אתה מגן על זה?

משה גפני: יש פה מצב שחברה נסגרה עם 1,500 עובדים בגלל שלא שילמו לה את הכסף.

משה גפני: משרד ממשלתי, משרדי ממשלה, הכנסת.

שי סומך: אתם מדברים במשרדים ממשלתיים, בית אבות הוא לא משרד ממשלתי.

עודד פורר: בית חולים ממשלתי אין מנקים שהם עובדים זרים?

משה גפני: אם יש נתונים אחרים, אני אביא אותם לחשב הכללי.

משה גפני: תעשה לי טובה, כתוב בתורה – "תמיד תהיה עם השם אלוקיך".

משה גפני: עם כל הכבוד, אנחנו לא הפכנו להיות פה - - - על מה שאתה אומר.

משה גפני: אנחנו כולנו נמצאים במוסדות, במשרדים, ברשויות, בכנסת, אנחנו רואים את העובדים הזרים.

משה גפני: מה אתה בא ואתה אומר, שיש עובדת זרה אחת שזה מה שגיליתם?

משה גפני: אתה יודע מה, בכנסת אני אראה לך עובדים זרים.

משה גפני: אני אראה לך, איך אתם אומרים את זה?

משה גפני: אבל הכנסת, זה עוד גוף עצמאי.

משה גפני: אין במשרד הפנים עובדים זרים?

משה גפני: רשויות מקומיות – אתה כל הזמן מדבר אתי רשויות מקומיות במרכז, יש עובדת אחת.

משה גפני: עם כל הכבוד, אני לא צריך ראיות וניירות, אני מסתובב במשרדים, אני רואה אותם.

משה גפני: להיפך, יש עובדת זרה שנתתי לה מכתב המלצה.

משה גפני: עובדת זרה, שלא יכולתי לעמוד מול דמעותיה.

משה גפני: איך אתם מעזים להגיד את הדבר הזה?

משה גפני: לא מתאים לך, אתה איש ישר והגון, איך אתה אומר דבר כזה?

משה גפני: עובדת זרה אחת במשרדי הממשלה.

שי סומך: אני לא ביצעתי את הבדיקה, החשב הכללי ביצע את הבדיקה.

משה גפני: בסדר, אבל אתה יודע שזה לא נכון.

משה גפני: אני אקיים על זה דיון.

משה גפני: אני אעביר את הפנייה הזאת.

משה גפני: זה קשור ולא קשור למה שאנחנו דנים עכשיו.

משה גפני: זה קשור מכיוון שזה חלק מהסוגיה שחברות מתמוטטות, והמדינה עוצמת את עיניה מפני שלא נוח לה לטפל בזה.

משה גפני: יש על זה ויכוחים, וויכוחים פוליטיים הם לא קשורים בכלל לעניין הזה.

משה גפני: יש דבר שמשרדי הממשלה מעסיקים עובדים, הם צריכים לעמוד מאחורי העניין הזה.

משה גפני: הם לא יכולים לבוא ולהגיד, לא רשום לי, לא קיבלה סיווג ביטחוני, הרי זה מה שאומרים.

שי סומך: אם יש הוכחות אשמח לקבל.

משה גפני: מה זה הוכחות?

משה גפני: אני ההוכחה.

משה גפני: אני ההוכחה להסתובב אתך במשרדי ממשלה ותראה.

משה גפני: אבי, אתה יכול להכין לי נייר.

משה גפני: נביא לך את אבי בתור דוגמה, בגלל שהוא מדבר יפה, והוא לא חושש מכם.

אברהם סאיולייב-כהן: בינתיים, כל הדיונים האלה הם לא מובילים לשום מקום, למעט קריסת חברות.

אברהם סאיולייב-כהן: מאותה ישיבה, ב-29, שהתקיימה כאן, את השומות הגשנו בקשת עיכוב הליכים לבית משפט.

אברהם סאיולייב-כהן: נאלצתי לשכור עורך דין, ושילמתי סכום לא מבוטל.

אברהם סאיולייב-כהן: הרשות לא קיבלה את הערעור, דחתה את הערעור שלי.

אברהם סאיולייב-כהן: כרגע, אני צריך להשלים לאותו עורך דין עוד סכום כסף אסטרונומי שאני לא יודע מאיפה אני מגייס אותו בשביל להתמודד.

אברהם סאיולייב-כהן: עד שדנים, ועד שאתם מבררים - למה לא להקפיא את הגבייה.

אברהם סאיולייב-כהן: מה אתם רוצים לעשות - להרוג אותנו?

משה גפני: אבי, תודה, אני מבקש נייר.

משה גפני: אני אעביר את הנייר הזה בתור דוגמה, אבל זה לא הדבר היחיד.

משה גפני: אנחנו נקיים על זה דיון.

משה גפני: מירי, יש מישהו אצלכם שיוכל לשבת אתו, מפני שהדברים שלו הם חמורים.

מירי סביון: אני חושבת שהדברים הם מתנהלים בבית משפט.

מירי סביון: אם צריך, אז יישבו אתו פקיד שומה.

משה גפני: אני מבקש אם אפשר לשבת אתו.

משה גפני: אולי בית המשפט התייתר.

משה גפני: מירי, אני מבין שאי אפשר - - -

מירי סביון: אנחנו לא דנים בדברים פרטניים.

משה גפני: התכוונתי להגיד את זה.

משה גפני: אנחנו לא דנים על דבר פרטני, אנחנו מדברים על העיקרון.

משה גפני: אני ביקשתי ממנו נייר, אני אעביר את הנייר הזה.

משה גפני: זה לא יעבור בשקט.

משה גפני: מירי, זה לא יעבור בשקט.

משה גפני: כל הדיון הזה של משרדי הממשלה, בחלק הזה לא קשור למה שאנחנו מדברים.

משה גפני: אני חושב שדבר כזה, היות ואני לוקח אותו בתור אינדיקציה, היה חשוב שמישהו יישב אתו, לראות אם הדברים שהוא אומר הם אכן דברים שראויים לדיון.

משה גפני: איך שאתם רוצים.

משה גפני: אני, אם הייתי המשנה לראש רשות המסים, הייתי קורא לו, והייתי אומר לו, תביא לי את הפרטים, אני רוצה ללמוד אותם.

משה גפני: אבל אני לא המשנה, אני יושב-ראש ועדת כספים.

מירי סביון: בענייני מסים?

משה גפני: מסים, מסים, בענייני מה שהוא אמר.

משה גפני: זה נשמע רע מאוד.

שי ברמן: תודה.

שי ברמן: אני מנכ"ל איגוד המסעדות.

שי ברמן: אדוני היושב-ראש, אני יודע שהמוטיבציה העיקרית שלך בעיסוק בדבר הזה הוא למנוע קריסה של עסקים קטנים ובינוניים.

שי ברמן: אני רוצה להציע הצעה שאני חושב על סמך השיחות שלנו עם רשות המסים, ועם מירי ומנהל רשות המסים האחרון, ולאור הפסיקה של בית משפט עליון שנתנה להם טולרנטיות מבחינת פריסת התשלומים לאור מה שקרה בהשתלשלות הענייניים שלא נפרט אותה שוב.

שי ברמן: מה שאני מציע, שלפחות לגבי עסקים קטנים ובינוניים, שלא יכולים לתת down payment עכשיו של 50%, לא יכולים, זה לא יקרה.

שי ברמן: אני חושב שעסקים קטנים ובינוניים שיש להם הגדרה גם משפטית, אפשר לדעת מי זה עסק קטן ובינוני ומי לא.

שי ברמן: לעסקים האלה תינתן פריסה של 60 תשלומים, ואני אומר את זה על סמך השיחות שהיו לנו עם רשות המסים, ועם מירי, ועם משה אשר.

שי ברמן: 60 תשלומים ללא ריבית, וללא הצמדה, ואני לא אומר שהם הסכימו לזה.

שי ברמן: דובר על 60 תשלומים בהחלט, 60 תשלומים לעסקים קטנים ובינוניים ללא ריבית והצמדה.

שי ברמן: אני חושב שזה הרע במיעוטו מבחינת מסעות, זה ימנע קריסה של המון עסקים קטנים ובינוניים.

שי ברמן: לדעתי, ועל סמך הפסיקה שדיברה על אי אכיפה במשך שנים רבות, העניין הזה הוא בהחלט המעט שאנחנו יכולים לעשות לטובת העסקים האלה.

משה גפני: תודה רבה.

משה גפני: אני רוצה תשובות על ההצעה שלי.

משה גפני: שנית, על מה שמר ברמן אמר.

מירי סביון: לגבי ההצעה, אמרתי שאנחנו רוצים לחשוב עליה ברצינות, ביקשנו כמה דקות.

מירי סביון: לגבי הנושא של הארכת הפריסה, וזה גם התשובה שקיבלו.

מירי סביון: מכיוון שגם היום ממה שאנחנו ראינו, ישנם עסקים שגם בהסדר הנוכחי שהצענו יכולים לעמוד ולהסתדר אתו, ואפילו היו עסקים שהתחילו להסדיר את החובות ולחתום על הסכמים, והתחילו לשלם את התשלומים.

מירי סביון: ברגע שהם מבינים שאולי יהיו הסדרים אחרים, אז נעצרים ומפסיקים לחתום מכיוון שחושבים שאולי מבצע יותר טוב בהסדר.

עודד פורר: יש כאלה שיחתמו אתך הסדר, ואחרי חמישה תשלומים יקרסו.

עודד פורר: יש כאלה, נכון?

מירי סביון: יש גם כאלה, אבל יש הרבה עסקים שחתמו ורוצים להסדיר - - -

עודד פורר: כשרשות המסים עומדת עם החרב על הצוואר, אתה בסוף חותם, אתה משלם חמישה תשלומים וסוגר את העסק, זה גם קורה.

מירי סביון: אני אחזיר אותנו להתחלה.

מירי סביון: אני מזכירה לכולנו שאנחנו מדברים על גביית היטל, לפי החוק, זה כשיש הרבה מאוד עסקים ששילמו את ההיטל בזמן וכל הזמן.

מירי סביון: בעקבות השומות שהוצאנו, ישנם עסקים, ולא מעט, שהתחילו לחתום על הסכמים ולהסדיר את החובות לא תחת זה שהם הולכים לקרוס, אלא תחת זה שהם ירוויחו קצת פחות, אבל ישלמו את המסים שמגיע מהם למדינה.

מירי סביון: התחילו לעשות את זה מכיוון שמבינים שאנחנו שוב דוחים, ואולי יהיו הקלות נוספות.

מירי סביון: לכן גם במפגש שעשינו עם איגוד המסעדות, אנחנו רואים את הדברים ורואים את הקשיים, ומי שבסוף צריך להתמודד עם קשיי הגבייה זה העובדים שלנו בשטח שהם בני אדם, ורואים את הקשיים של העסקים, ואין לנו רצון להביא אף עסק לקריסה.

מירי סביון: ולכן גם לאיגוד המסעדות שנפגשו אתנו, אמרנו גם בתוך המסעדות, יש מסעדות או אנשים, או עסקים אחרים, לא מענף המסעדות שמאוד קשה להם, ואצלם אנחנו פר מקרה נלך בצורה יותר נוחה - פריסה שתאפשר להם - - -

משה גפני: מה שברמן מציע, אם אני מתרגם אותו נכון, או מפרש אותו נכון.

משה גפני: שיש עסקים שהם בקשיים כלכליים, עסקים קטנים ובינוניים שנמצאים בקשיים כלכליים שאפשר לראות את זה, לתת להם גם על המחצית הראשונה פריסה ארוכה.

משה גפני: הם לא יוכלו לשלם את המזומן.

שי ברמן: עסקים קטנים, בינוניים, זה עד 100 מיליון שקל מחזור.

מירי סביון: בהגדרות שלנו עסק קטן - - -

משה גפני: תגידו אתם את ההגדרות.

מיקי לוי: מה שהוא אמר זה לא נכון לגבי ההגדרה של משרד הכלכלה.

עודד פורר: בינוניים - קטנים ובינוניים, זה עד 100 מיליון שקל.

שי ברמן: הנה, יושבים הסוכנות לעסקים קטנים.

איתמר גזלה: הסוכנות לעסקים קטנים מגדירה עסקים קטנים עד 100 מיליון שקל מחזור או עד - - -

משה גפני: יש בין עסקים קטנים לעסקים בינוניים יש הגדרות?

איתמר גזלה: עסק קטן הוא עד 20 עובדים או עד 20 מיליון.

משה גפני: ועסקים בינוניים זה כל היתר.

משה גפני: מה ההגדרה שלהם, של רשות המסים?

מירי סביון: לא הגדרנו בצורה ספציפית.

מירי סביון: בדרך כלל, מתייחסים לעסקים קטנים, הכוונה עד 2 מיליון מחזור.

איתמר גזלה: 2 מיליון מחזור, מוגדר כעסק זעיר.

משה גפני: את רוצה זמן להתייעצות.

מירי סביון: אנחנו ניקח זמן להתייעצות.

שי ברמן: אדוני, אפרופו הדברים של מירי, אם יורשה לי, סליחה על ההתפרצות.

שי ברמן: רוב גורם של העסקים אצלנו עדיין לא קיבלו שומות.

משה גפני: מר ברמן, אני לא הולך לחצות את הקו בין רשות מפקחת לבין רשות מבצעת.

משה גפני: אני לא יכול להתעסק בשומות, זה גם לא התפקיד שלי.

משה גפני: אני לא רוצה שפתאום תבוא מירי, ותגיד, מה אתה מתערב בדברים של העבודה שלנו?

משה גפני: אני לא מתערב, אני מדבר על המדיניות.

משה גפני: במדיניות אני מבקש גמישות והתנהלות שהיא התנהלות כפי שצריך לפי דעתי לעשות אותה.

משה גפני: ההצעה שלי בעינה עומדת.

משה גפני: אני מבקש שתהיה פריסה יותר מאשר 36 חודשים וכאלה שמצבם הכלכלי הוא קשה, ורואים שהם לא יכולים להמשיך, ואלה שיושבים אתכם, מקבלים שומות, הם באים לשבת, ואתם רואים שהמצב שלהם הוא קשה, לתת להם פריסה של לפחות 4 שנים, אני לא מדבר כללית, אבל לפחות 4 שנים, אחרת היעד שלנו לא מושג, פשוט יקרסו, ישלמו לכם, וילכו הביתה, כמו שאבי תיאר את זה, והוא תיאר את זה יפה.

משה גפני: אני מבקש להוסיף את העניין של העסקים הקטנים והבינוניים.

משה גפני: תגידו, לא הגדרה של 2 מיליון שקל, זה לא בא בחשבון, זו לא הגדרה – 2 מיליון שקל זה בערך משהו כמו גמ"ח.

משה גפני: תיקחו את העניין ברצינות ותגדירו בעסקים כאלה שמצבם הכלכלי קשה, תתנו להם גם את המחצית הראשונה פריסה, שהפריסה הזאת תאפשר להם להישאר על הרגליים ולהמשיך לנהל את העסק שלהם, ולשלם על פי החוק את מה שהם צריכים לשלם.

משה גפני: אני מבקש גם בהתייעצות הזאת שתחשבו על זה.

משה גפני: אם יש צורך אני מוכן לדבר עם אנשים או אנשים מעל רשות המסים.

משה גפני: אני מוכן להמשיך את הדיאלוג הזה.

משה גפני: אני מקווה שעד השעה 12 תתנו לי תשובה.

משה גפני: אני רוצה לתת לכם מספיק זמן כדי שתתנו תשובה חיובית.

משה גפני: בשביל תשובה שלילית ניתן לכם רבע שעה.

עדי מרוז: המתווה הוא בעייתי מאוד.

עודד פורר: אני רוצה להגיד משהו לרשות המסים.

עודד פורר: ואת זה צריך להבין, וגם אתה צריך להבין הרב גפני.

עודד פורר: אתה מדבר על עסקים שהם בקשיים היום.

עודד פורר: יכול להיות עסק שהוא מתנהל למופת, והוא יציב, והוא מאוזן, ומהרגע שהם יקבל את השומה הזאת הרגו אותו.

עודד פורר: לקחו עסק יציב ומאוזן, לא עסק שהוא בקשיים שעושה פריסה, עסק יציב שממוטטים אותו.

עודד פורר: היו לי הרבה שיחות אתך גם בעניין הזה, ואני מבין את החשיבות שאתם רואים לעצם הנקודה שאתם צריכים לעמוד על הרגליים האחוריות של לקיים את החוק הזה על קוצו של יוד בלי שום מחשבה.

עודד פורר: אתם מוניתם בשביל שתהיה לכם מחשבה.

עודד פורר: בשביל לעשות את זה לפי מחשב, לא צריך אתכם ולא צריך אותנו.

עודד פורר: מכניסים את הנתונים טבלת אקסל, יוצאים הנתונים נגמר הסיפור.

עודד פורר: אנחנו נמצאים בימים של ספירת העומר.

עודד פורר: אנחנו נמצאים בימים שאנחנו צריכים לעבוד על המידות שלנו.

עודד פורר: להפוך ממצב של מאכל בהמות למאכל אדם.

עודד פורר: מה ההבדל בין בהמה לאדם?

עודד פורר: – שבהמה אומרים בה-מה, מה שיש זה מה שיש, היא לא יכולה להפוך לשום דבר אחר, היא הבהמה, היא תישאר.

עודד פורר: מה שהכניסו זה מה שייצא, לא ייצא שום דבר אחר.

עודד פורר: האדם מהאדמה יכול לצמוח, יכול לפעול לדברים אחרים, האדמה מצליחה להצמיח דברים אחרים מתוכה.

עודד פורר: אני פונה אליכם ללב בהקשר הזה.

עודד פורר: תעבדו בעניין הזה כמו בני אדם, ותבואו עם הצעה שגם תאפשר לעסקים להמשיך ולחיות וגם לא תמוטט את רשות המסים.

עודד פורר: אני חושב שההצעה שהציעה פה איגוד המסעדות, וההצעות האחרות שהעלה פה הרב גפני הן הצעות הוגנות לעסקים קטנים ובינוניים לאפשר להם 60 תשלומים בלי ריבית והצמדה.

עודד פורר: אני אומר בהקשר אחר קדימה, אני בעד.

עודד פורר: אמרתי את זה בשיחות אחרות לבטל את ההיטל הזה, ובמקביל, גם לבטל את נקודות הזיכוי שניתנו לעובדים הזרים.

עודד פורר: תחילו את מה שאנחנו רוצים להחיל על העובדים הזרים בהקשר של נקודות הזיכוי ולא על בעלי העסקים.

משה גפני: אני מצטרף למה שחבר הכנסת פורר אמר, זה דווקא רעיון לא רע על ימי הספירה – אבל תתנו תשובה חיובית.

מיקי לוי: קודם כל תשמעו מה שהם אומרים ותעשו את זה כי זה חשוב.

מיקי לוי: מירי, אני מעלה הצעה לסדר היום ואני פונה אליך, אל תביאו אותי לצד, אני כל החמש שנים מגן עליכם.

מיקי לוי: אבל מה שקרה בפעם האחרונה עם הקטנועים וגפני ועוד חברים היו עדים לכך.

מיקי לוי: אתם ביקשתם להטיל על האופנועים הכבדים מיסוי נוסף, הסכמנו אתכם בעניין הזה.

מיקי לוי: ביקשנו שמיסוי על ירוק ועל אופנועים בינוניים, מירי תשמעי, אומר לך גיא שאני צודק, אני לא אומר סתם דברים.

מיקי לוי: אתם תקלו את הגודש בכבישים להקל על האנשים.

מיקי לוי: הבטחתם להעביר את זה בזמן, איחרתם בכמה שבועות, אני מוחל על כבודי.

מיקי לוי: פניתי ליושב-ראש הוועדה, טמיר שלח מכתב, היועצת המשפטית שלחה מכתב, נתתם לנו איזה מכתב, מרחתם אותי, אני לא רוצה להגיד זלזלתם - עזבי.

מיקי לוי: תביאו הקלה למיסוי בינוני, ולא, אתם מוצאים אותי בצד השני של המתרס.

מיקי לוי: מיסוי ירוק, תפסיקו להרוג את האנשים, זה כולה קטנועים וזה רכב עממי וזה יקל את הגודש.

מיקי לוי: תקלו על הציבור עם המיסוי הירוק או קטנועים הבינוניים, אם לא אני מגיש הצעת חוק.

מיקי לוי: אני אומר לכם.

משה גפני: מיקי לוי צודק, אתם התחייבתם לתת תשובה ולא נתתם.

מירי סביון: הסברנו איפה הדברים עומדים בצורה מפורטת.

מיקי לוי: זו מריחה מירי, עזבי אותך.

משה גפני: מירי, אנחנו לא עיתונאים שאנחנו צריכים לדעת איפה הדברים עומדים.

משה גפני: אנחנו חברי כנסת, שאם לא, אנחנו סבורים כמו שחבר הכנסת מיקי לוי העלה את זה בדיון, אנחנו סבורים כמוהו.

משה גפני: שלח לי גם עכשיו מכתב שהוא מבקש לקיים דיון על העניין הזה.

משה גפני: אני אקיים דיון אם לא תתנו, ויש לנו גם כלים כדי בסופו של דבר לאלץ אתכם לעשות את זה.

משה גפני: רועי פולקמן, אני מבקש לכבודך לחזור על ההצעה שהועלתה כאן.

משה גפני: אני מבקש גם את העזרה שלך בעניין כמו שביקשתי מחברי הוועדה.

משה גפני: אנחנו הצענו – ההתמוטטות פה של העסקים האלה, הם התמוטטות כנראה שתהיה מנת חלקם של רבים מהם.

משה גפני: לכן הצענו שחצי מהסכום ישולם עכשיו, חצי מהסכום יהיה בתשלומים ללא ריבית והצמדה לשלוש שנים, אבל אלה שנמצאים במצוקה, אז הפריסה תהיה גדולה יותר.

משה גפני: 5% יורד מהתשלום של עכשיו, מכיוון שיש כאלה שאינם צריכים לשלם היטל של 20%, אלא רק 15% - זה נראה בהמשך.

משה גפני: אנחנו גם נעקוב אחרי הדבר הזה.

משה גפני: מתווספת לזה הצעה שעסקים קטנים ובינוניים של ההגדרה של רשות המסים, לא של 2 מיליון שקל בשנה, שזה לא עסק קטן.

משה גפני: ההגדרה של 100 מיליון שקל, זאת הגדרה של משרד הכלכלה.

משה גפני: על כל פנים, לא אכפת לי שתהיה איזו הצעה באמצע, ותמונת המצב תהיה שהם לא הצטרכו לשלם עכשיו את הסכום כולו, אלא הכול ייכנס לתוך פריסה של תשלומים, אחרת העסקים האלה ייפלו.

משה גפני: עלו פה עוד כמה דברים שאני מתכוון לקיים עליהם דיון, לא קשור לעניין הזה, או יותר נכון, הוא לא בדיוק קשור לעניין הזה.

משה גפני: זה, אם התהליך הזה להערכתי יקרה, רשות המסים תתגמש בעניין.

משה גפני: אני חושב שאנחנו מצילים את העסקים האלה שהם יכולים להמשיך ולהתנהל.

משה גפני: אם לא, אנחנו אחרי זה נבכה על התופעה הזאת, שפתאום אנחנו נראה שרשות המסים גם לא מקבלת את הכסף, והעסקים לא יכולים להתקיים, רק כמה חזקים.

משה גפני: סיכמנו בשעה 12, מירי סביון תיתן לנו תשובה.

משה גפני: תודה רבה.

משה יעקב קלר: אני מארגון חברות הניקיון.

משה יעקב קלר: קודם דובר שהחוב הוא ב-40% יותר מאשר הוא קיים, מה המתווה שהולך עכשיו לחברות.

משה יעקב קלר: כל חברה יש לה את השומה שלה, זה אומר שכל שומה שקיימת היום יורדת ממנה 40% ועל זה המתווה?

משה גפני: נכון.

משה גפני: ברגע שאני יש לי עסק, ועכשיו המתווה הזה מקובל על רשות המסים, בסדר, ודאי שזה כל אחד לגופו, אבל זה נכון.

שגית אפיק: אתה תשלם את הקרן שלך, זה יכול להיות פחות - - -

שי ברמן: אתה תשלם קרן בלי ריבית והצמדה, יכול להיות 20% הנחה, או 40% הנחה.

משה יעקב קלר: אם יש 40% חוב אז איפה המתווה פה?

משה יעקב קלר: מה אני אומר לחברה שיש לה עכשיו לצורך העניין 5 מיליון שקל?

משה גפני: מורידים את הקנסות, את הריבית ואת ההצמדה.

מיקי לוי: 5 מיליון הם ברוטו, הם כוללים ריבית והצמדה.

משה גפני: אבי, מה שאני מבקש ממך, זה לא הנייר הזה.

משה גפני: אני רוצה לדעת רשימה כמה עובדים זרים היו בכל מקום.

משה גפני: הוא אומר שיש רק אחד בכל משרדי הממשלה, תגיד לי כמה עובדים זרים אתה העסקת במשרדי ממשלה, בכנסת, בעיריות.

משה יעקב קלר: על מה הם ויתרו?

משה יעקב קלר: במתווה הקודם היו 50% הנחה בריבית.

משה יעקב קלר: אם החוב עומד על מיליארד ושבע מאות מיליון והחוב לתביעה - - -

משה גפני: רבותיי, הם יחזרו עם תשובה.

משה גפני: אני לא הולך לחזור עוד הפעם.

משה גפני: יחזרו עם תשובה.

משה גפני: אם התשובה תהיה שלילית, אז הדיון עקר, אנחנו נעשה חוק, ואז הסיפור יהיה אחר.

משה גפני: אם התשובה תהיה חיובית, אנחנו נסביר את מה שהם מציעים או מה שהם מסכימים.

משה גפני: אבל בסך הכול הכללי יש הפחתה של 40%.

אברהם סאיולייב-כהן: אדוני היושב-ראש, אני רוצה לשאול רק שאלה אחת - מאיפה להביא את הכסף.

משה גפני: אנחנו עוד נדבר על העניין הזה.

משה גפני: תודה רבה.

משה גפני: מירי, תשובה שלילית או אין תשובה?

מירי סביון: אנחנו שקלנו בכובד ראש את כל הדברים שנאמרו, וגם את ההצעה או הבקשה שהעלית.

מירי סביון: אנחנו מבינים את הקשיים של העסקים.

מירי סביון: מה שאנחנו יכולים לשקול, ושוב, זו לא איזושהי אמירה סופית, אלא אמירה שאנחנו נבחן אפשרות לפתרון נוסף.

מירי סביון: מעבר למסלול שאנחנו הצענו של הפריסה ב-36 תשלומים והקלה במחצית הריבית, שזה מסלול שעדיין נשאר וקיים, ומי שייכנס אליו יקבל את ההקלות האלה.

מירי סביון: אנחנו, מה שעוד נעשה – אנחנו נבחן אפשרות לגבי עסקים שיכולים לשלם ושירצו לשלם 45% מהקרן, ולפרוס את היתרה על ה-36 תשלומים.

מירי סביון: אנחנו נבחן אפשרות לתת הקלות נוספות בריבית מתוך שיקולים של עלות תועלת.

עודד פורר: הם פשוט אמרו לא בהרבה מלים, זה הכול.

מירי סביון: כאשר מה שחשוב לנו לציין, וזה מאוד חשוב שכל מי שנכנס למסלולי ההקלות האלה שאנחנו מציעים גם למסלול הקיים הנוכחי, וגם אם נפתח מסלול נוסף, הצטרך לשלם את הפרשי המס, זאת אומרת, את הקרן וההצמדה לגבי כל התקופה עד היום, וגם מכאן ואילך להיכנס לתלם ולשלם את ההיטל כפי שנדרש לשלם.

מיקי לוי: לא הבנתי.

מיקי לוי: אני מצטער, זה מסובך מדיי מה שאמרת.

משה גפני: בבקשה, שמיקי לוי יבין איך את אומרת לא.

משה גפני: אני הולך להתעצבן עכשיו פעם שלישית.

משה גפני: ..

מירי סביון: אסביר שוב.

מירי סביון: המסלול הנוסף שאנחנו נבחן בנוסף למסלול ההקלות שהצענו עד עכשיו, שהוא בתוף עד סוף מאי, זה מסלול של הקלה מסוג אחר ונוספת לאותם עסקים שירצו לשלם, שיכולים לשלם 45% מהחוב שלהם במזומן, לאפשר לפרוס תקרת 55% ל-36 תשלומים, וכנגד העובדה שהקדימו תשלום, ביחס להטבה שאנחנו נותנים היום, אנחנו נבחן הקלה נוספת בריבית, לא בהצמדה, הקלה נוספת בריבית שכרגע אני עוד לא אומרת מה השיעור שלה.

מיקי לוי: על ה-36 חודש, הבנתי נכון, רק בכוונה ביקשתי ממך להגיד את זה.

מירב בן ארי: אני רוצה להבין משהו אחד.

מירב בן ארי: יש עסקים שעכשיו צריכים לשלם חצי מהחוב במזומן?

משה גפני: 45%.

מירב בן ארי: אז עדיף את המתווה הקודם, למה צריך את זה בכלל?

מירב בן ארי: למה?

מיקי לוי: עוד יותר חמור, שאת ה-55% את היתרה, עד 36 חודש עם ריבית - אז מה עשינו?

משה גפני: גבירותיי ורבותיי, צר לי שהתשובה היא שלילית.

משה גפני: הצמדה אתם לא מוותרים, אפילו יכול להיות שזה החלק היותר קטן, בכלל לא משנה.

משה גפני: הצמדה אתם לא מוותרים, אתם לא מקבלים את המתווה הזה.

משה גפני: המשמעות של העניין – שאתם גורמים נזק בל יתואר לנושא של העסקים שהתמוטטו כתוצאה מהמצב הזה.

מירב בן ארי: את סוגרת.

מירב בן ארי: את סוגרת כל העסקים הקטנים, ואת העסקים הגדולים - - -

משה גפני: אני הולך לדבר עם שר האוצר.

משה גפני: אני מרגיש קצת לא נוח עם הדבר הזה.

משה גפני: אם הייתי יודע שהתשובה תהיה שלילית, לא הייתי מעלה את ההצעה הזאת.

משה גפני: אבל בסדר, אנחנו עוברים פה הרבה דברים, אנחנו נעבור גם את זה.

משה גפני: המציאות הזאת שבה אני הייתי צריך להעלות את זה לאחר שהבנתי שאתם בוודאי תקפצו על המציאה הזאת, בגלל שבכל אופן, אני מציע פה הצעה שהיא הצעה לא קלה, לא פשוטה, וגם נתקלת בביקורת, זה לא שאני בא ועושה פה איזה דבר, סתם אני אומר איזה סיסמה.

משה גפני: צר לי שאתם לא מקבלים את זה.

משה גפני: כל הזמן את חוזרת ומדגישה את העניין הזה שבו אפשר ללכת למסלול שלכם, כאילו בסדר, זה לא משנה מה שאתם אומרים, למסלול שלכם, והמציאות הזאת שבה אתם תעזרו לכאלה שאומרים בסדר, אז בשביל מה בכלל היה צריך את הדיון הזה?

משה גפני: אני אבקש מהיועצת המשפטית להכין הצעת חוק, שהצעת החוק הזאת תפטור בכלל את ההיטל.

משה גפני: כל מה שאנחנו דיברנו במהלך הדיונים, כנראה שאי אפשר ללכת להידברות עם רשות המסים לצערי הרב.

משה גפני: אנחנו נלך למאבק על חוק, אני גם יוצא נחמד מאוד, בגלל שאני אוכל לעמוד מול בעלי העסקים, ולהגיד להם, אנחנו הצדיקים והם הרשעים.

משה גפני: אני אבוא עם הצעת חוק שאני אלחם בכל הכוח, כמו שעשינו בחקלאות לבטל את ההיטל, אפילו רטרואקטיבית.

משה גפני: אני רציתי להיות כזה שעומד מול העיניים של בעלי העסקים ולהגיד - אין ברירה.

משה גפני: חצי משלמים עכשיו, חצי בתשלומים, אין ריבית והצמדה.

משה גפני: אני, אם הייתי מרשות המסים, הייתי קופץ על המציאה הזאת, אני עומד בחזית.

משה גפני: אתם לא מאפשרים לי לעמוד בחזית, בסדר גמור.

משה גפני: אני אלך לשר האוצר, ואני מבקש להכין הצעת חוק.

משה גפני: המושב מתחיל בעזרת השם בשבוע הבא.

משה גפני: נחתים את כל חבריי הוועדה המעוניינים בכך, ואנחנו נניח את זה על שולחן הכנסת - יילך להתמודדות.

משה גפני: לגבי זה שאני הרגשתי שאני הולך למתווה שהוא יאושר, אני מאוכזב מהעניין הזה.

משה גפני: אמנם כתוב בתורה: "לא תיקום ולא תיטור", כמובן, חס וחלילה, לא אקום ולא אטור, אבל יהיו דברים שתסכמו אתי, ואני לא אבין את זה כשזה יגיע לכאן לדיון.

משה גפני: יש סיכום בינינו, יבוא לפה, ואתם תתאכזבו.

מיקי לוי: עכשיו חברי כנסת ולא כלום, כידידים, אל תלכו על זה, זה תקדים.

מיקי לוי: תקבלי עכשיו החלטה - 36 חודש ללא ריבית וללא הצמדה.

מיקי לוי: זה אחרת כסף אבוד – כשהם יפשטו את הרגל, זה יהיה כסף אבוד.

מיקי לוי: כשהם יפשטו את הרגל, זה יהיה כסף אבוד.

מיקי לוי: את יודעת כמה ויתרנו כשעבדתי מולכם על כספים אבודים.

מיקי לוי: זה יהיה כסף אבוד.

מיקי לוי: הם יפשטו את הרגל.

מיקי לוי: ולכן, לא רק שזה יהיה כסף אבוד, אנחנו נשלם דמי אבטלה.

מיקי לוי: ולכן אני אומר לך, קבלי עכשיו החלטה, תצאי, תדברי עם ערן חמש דקות, תקבלי החלטה 36 חודש ללא ריבית והצמדה נגמור עניין.

מירי סביון: מיצינו את הדיונים.

מירי סביון: הדבר שאני חייבת להגיד פה ולהתייחס.

מירי סביון: בתוך המכלול לוותר על הצמדה זה כמו לוותר על קרן.

מירי סביון: הצמדה שומרת על ערך הכסף.

מירי סביון: רשות המסים לא יכולה לוותר בצורה כזאת גורפת על הצמדה.

מירי סביון: אני חושבת שבהצעה שהצענו תחת המגבלות שיש, לגבות חובות מאז שהכנסת הזאת חוקקה, זה משהו שצריך ברמה הציבורית לעשות אותו.

מירי סביון: נתנו הסברים נדיבים בלי קשר, בלי בדיקה פרטנית הסברים מאוד מכובדים שיכולנו לתת.

מירי סביון: אמרנו כבר, אני לא יודעת כמה פעמים בתוך הפורום הזה הודענו שעסקים שלא יכולים לעמוד בהסדר הזה, אנחנו נשקול הקלות נוספות מעבר לזה.

מירי סביון: יש עסקים שלא צריכים הקלות נוספות ויכולים לעמוד בהסדר הזה.

מירי סביון: באופן ספציפי, לגבי השנים שלגביהן אנחנו מדברים כרגע, משנת 2010, 2011, 2012, הסך הכולל של ההצמדה מתוך הריבית וההצמדה, עם הריבית וההצמדה מגיעים ביחד ל-30%, 40%, אחוז ההצמדה מתוך זה, זה משהו כמו 15%, 17% זה אומר שהצענו להקל.

מיקי לוי: מירי, את זוכרת כמה ויתרנו ברווחים הכלואים על כמה אחוזים כדי לקבל את הכסף?

מירי סביון: זו חקיקה.

מיקי לוי: לא, רווחים כלואים לא היה בחקיקה.

מיקי לוי: אני הצעתי לכם, חבל, יש כספים אבודים וזה יהיה כך.

מירב בן ארי: מה אתה אומר לעסקים שכרגע נמצאים - - -

משה גפני: אני לא אומר כלום – אני לא הממשלה, אני לא רשות המסים.

משה גפני: אני אומר שיש שם אנשים מרובעים שהם לא יודעים לפעול מול העסקים האלה, זה מה שאני אומר, מה אני יכול להגיד?

משה גפני: אני לא יכול לעמוד במקומה.

משה גפני: זה מה שהצענו, זה מה שאמרנו, זה מה שעשינו.

משה גפני: זה מה שאמרתם, זה מה שהצעתם.

משה גפני: העסקים האלה ייפלו - מה הדיון בכלל?

משה גפני: אני אלך לשר האוצר, אני אגיד לו את הדברים.

משה גפני: אני מציע שתדברו עוד הפעם.

משה גפני: באמת, את צודקת, כנראה שרות המסים הוא לא גוף שאפשר לנהל אתו דיונים מהסוג הזה.

משה גפני: אני בעבר הייתי מקיים דיונים כאלה, היינו מגיעים להסכמה, הייתי מביא את זה להצבעה.

משה גפני: החברים היו מקבלים את זה.

משה גפני: כנראה שכאן אני לא אוכל לעשות.

משה גפני: צר לי מאוד.

משה גפני: אני מצטער שזה המצב.

משה גפני: אני אדבר עם השר, ואני מבקש להכין את הצעת החוק.

משה גפני: אין לנו דרך אחרת.

שי ברמן: מירי, על איזה טיעון משפטי - - -

משה גפני: לא.

משה גפני: אנחנו אופוזיציה.

משה גפני: אני עד עכשיו הייתי קואליציה, עכשיו אני אופוזיציה.

משה גפני: תהיה מלחמה, כמו שמנהלים פה מלחמות.

משה גפני: תבוא רשות המסים, תסכם אתי משהו, ואני אבוא לפה ואני אגיד אחרת.

משה גפני: באופוזיציה אני יותר טוב מאשר קואליציה.

משה גפני: אני עומד מול העסקים, אני אומר – 45% אתם צריכים לשלם עכשיו, זה חלק מהסיכום.

משה גפני: מירב אמרה נכון - איך ישלמו את זה?

משה גפני: אמרתי, אף על פי כן, נגיע להסדר שזה יהיה מאחורינו.

משה גפני: לא, אז לא.

משה גפני: איך נאמר – גם זו לטובה.

משה גפני: נכון, גם זו לטובה, אז אני לפחות עכשיו איש נחמד.

משה גפני: עד עכשיו הייתי כזה שדורש מהם כסף.

משה גפני: נכין הצעת חוק, נלך לשר האוצר.

משה גפני: תודה רבה לכולם.

משה גפני: הישיבה נעולה.